MALEE รูดหนัก 18% ทำ “ออลไทม์โลว์” หลังประกาศงบฯไตรมาส 3/61 พลิกขาดทุน 124 ล้าน!
MALEE รูดหนัก 18% ทำ “ออลไทม์โลว์” หลังประกาศงบฯไตรมาส 3/61 พลิกขาดทุน 124 ล้าน! โดยล่าสุด ณ เวลา 11.09 น. อยู่ที่ระดับ 9.30 น. ลบ 2 บาท หรือ 17.70% สูงสุดที่ระดับ 9.90 บาท ต่ำสุดที่ระดับ 9.25 บาท ด้วยมูลค่าการซื้อขาย 54.03 ล้านบาท
15 พ.ย. 2561

ผู้สื่อข่าวรายงานว่า บริษัท มาลีกรุ๊ป จำกัด (มหาชน) หรือ MALEE ณ เวลา 11.09 น. อยู่ที่ระดับ 9.30 น. ลบ 2 บาท หรือ 17.70% สูงสุดที่ระดับ 9.90 บาท ต่ำสุดที่ระดับ 9.25 บาท ด้วยมูลค่าการซื้อขาย 54.03 ล้านบาท

โดยปัจจัยที่ส่งผลให้ราคาหุ้น MALEE ปรับตัวลดลงอย่างหนักวันนี้จนทำจุดต่ำสุดตั้งแต่เข้าซื้อขายในตลาดหลักทรัพย์เมื่อวันที่ 13 มี.ค.2535 หลังมีการรายงานผลการดำเนินงานประจำไตรมาส 3/61 พลิกขาดทุนสุทธิ 124 ล้านบาท จากปีก่อนมีกำไร 78 ล้านบาท นอกจากนี้ราคาหุ้น MALEE ยังปรับตัวลดลงต่อเนื่องเป็นวันที่ 7 นับตั้งแต่ราคาหุ้นปิดที่ระดับ 13 บาท เมื่อวันที่ 11 พ.ย. 61
ทั้งนี้ปัจจัยที่ส่งผลให้บริษัทพลิกขาดทุน เนื่องจากบริษัทฯ และบริษัทย่อยมียอดขายลดลง 20% เทียบกับปีก่อน จากการลดลงของธุรกิจ CMG ต่างประเทศ ธุรกิจ CMG ในประเทศ และธุรกิจ Brand ในประเทศ อย่างไรก็ตาม ธุรกิจ Brand ต่างประเทศยังคงเติบโตจากการรับรู้รายได้จาก Long Quan Safe Food JSC (LQSF) ประเทศเวียดนาม
อนึ่งบริษัทฯ และบริษัทย่อยมีผลขาดทุนสุทธิในไตรมาส 3/2561 เนื่องจาก 1) การลดลงของยอดขาย 2) การเพิ่มขึ้นของต้นทุนต่อหน่วยจากอัตราการใช้กำลังการผลิตที่ดลง 3) การเพิ่มขึ้นของค่าเสื่อมราคา 4) การเพิ่มขึ้นของภาษีสรรพสามิตและ ภาษีน้ำตาลตามพระราชบัญญัติสรรพสามิต พ.ศ. 2560 5) ค่าชดเชยส่วนลดการขายสำหรับผลิตภัณฑ์ตราสินค้าของบริษัท
6) การเพิ่มขึ้นของค่าใช้จ่ายในการขายจากการออกสินค้าใหม่ 7) การเพิ่มขึ้นของค่าใช้จ่ายด้านการวิจัยและพัฒนา 8) การเพิ่มขึ้นของค่าสอบบัญชีและค่าที่ปรึกษาจากการจัดตั้งธุรกิจใหม่ และ 9) การเพิ่มขึ้นของต้นทุนทางการเงินจากการกู้ยืม เพื่อการลงทุนในเครื่องจักร บริษัทย่อย และธุรกิจการ ร่วมค้า